paragraph_text: Champaner-Pavagadh je arheološki park u pokrajini Panchmahal, indijske države Gujarat, oko 46 km od grada Vadodara. U njegovom dojmljivom krajoliku nalaze se mnogi, još uvijek neistraženi, arheološki lokaliteti velike povijesne i kulturne vrijednosti. Između ostalih, prapovijesni lokalitet iz bakrenog doba, te utvrda na brdu Pavagadh (gujarati: પાવાગઢ) iz vremena rane Hindu prijestolnice, ali i ostaci jedinog sačuvanog i nepromijenjenog islamskog glavnog grada iz 16. stoljeća, Champanera, nastalog prije Mogulskog Carstva. Zbog toga je upisana na UNESCO-ov popis mjesta svjetske baštine u Aziji i Oceaniji 1983. godine.